Hierdie afdruk van 'n portret van pres. Paul Kruger en pres. M.T. Steyn sal ook opgeveil word. Kruger en Steyn was die leiers van die twee Boere-republieke wat in die Anglo-Boereoorlog teen die Britte geveg het. Foto: Verskaf
'n Veiling van Anglo-Boereoorlog-aandenkings word vir 24 September op die Onze Rust-landgoed buite Bloemfontein beplan.
Jackie en adv. Colin Steyn het besluit om die veiling op Erfenisdag te hou en 'n deel van die opbrengs gaan aan Volksblad, moederkoerant van Bloemnuus, se Ons gee Om-fonds. Dit val ook saam met die 120ste herdenking van die uitbreek van die Anglo-Boereoorlog (ABO).
Die veiling begin om 11:00 en Jeandré Smith van Nico Smith-afslaers sal die afslaer wees.
Mense wat artikels vir die veiling wil inskryf, 'n stalletjie wil hê of aan die bagasiebak­verkoping wil deelneem, moet foto's en beskrywings per e-pos na Betsie Roux by ar43@mweb.co.za stuur.